ΓΡΑΠΤΗ ΕΡΩΤΗΣΗ E-2529/96 υποβολή: Amedeo Amadeo (NI) προς την Επιτροπή (8 Οκτωβρίου 1996)

Θέμα: Κλωνωμένα φορητά τηλέφωνα

Από τα μέσα του Φεβρουαρίου 1996 το φορητό τηλέφωνο και οι άλλες μορφές προσωπικών κινητών επικοινωνιών, είναι εντελώς ανοικτές στον ανταγωνισμό γεγονός που πολλαπλασιάζει τη δυνατότητα επιλογής και μειώνει την τιμή για τους χρήστες. Τούτο επέτρεψε στο φορητό τηλέφωνο να καταστεί ένα πολύ κοινό μέσο επικοινωνίας.

Η εξαιρετικά πολυάριθμες περιπτώσεις κλωνώματος και απάτης που σημειούνται κατά το χρονικό αυτό διάστημα στην Ιταλία και σε άλλα κράτη της Κοινότητας επιβάλουν στην Επιτροπή μια περαιτέρω προσπάθεια εις τρόπον ώστε να επιβληθεί η ποιότητα.

Ζητείται από την Επιτροπή να μελετήσει από τεχνική άποψη, με τη συμμετοχή των κυρίων επιχειρήσεων του τομέα, τους μηχανισμούς ασφαλείας που θα καταστούν αδύνατη ή τουλάχιστον δυσκολότατη την κλώνωση. Τούτο γιατί είναι σαφές ότι τα αδικήματα αυτά επιβαρύνουν όλη την Κοινότητα πέραν του ότι θέτουν σε σοβαρό κίνδυνο τον εμπιστευτικό χαρακτήρα του νέου αυτού και χρησιμότατου μέσου επικοινωνίας.

Ζητείται άμεση παρέμβαση ώστε να υπάρξει εγγύηση του GSM που δεν έχει ακόμη εισέλθει στο στόχαστρο των απατεώνων γιατί είναι πολύ πολύπλοκη η κλώνωσή του.

Απάντηση του κ. Bangemann εξ ονόματος της Επιτροπής (13 Νοεμβρίου 1996)

Η Επιτροπή, χάρη στις επαφές της με τη βιομηχανία των κινητών επικοινωνιών, έχει καλώς υπόψη της τα προβλήματα που σχετίζονται με την παράνομη χρήση κινητών τηλεφώνων. Θεωρεί ότι κατεξοχήν αρμόδιοι για τον έλεγχο αναλόγων απατών, όπως και σε άλλους εμπορικούς τομείς, είναι οι παράγοντες της αγοράς ήτοι στην συγκεκριμένη περίπτωση οι φορείς εκμετάλλευσης των δικτύων κινητής τηλεφωνίας και οι αντίστοιχοι φορείς παροχής υπηρεσιών.

Όσον αφορά το πανευρωπαϊκό σύστημα ψηφιακών κυψελοειδών κινητών επικοινωνιών (GSM), αποτελεί στόχο της κοινότητας των φορέων εκμετάλλευσης του GSM που από κοινού έχει υπογράψει την κοινή δήλωση προθέσεων της ένωσης GSM να καταστήσει το σύστημα αυτό εξίσου ασφαλές με το σταθερό σύστημα δίκτυου τηλεφωνίας. Για το λόγο αυτό, η εν λόγω ένωση συγκρότησε μία ειδική ομάδα ασφαλείας η οποία παρέχει καθοδήγηση στον τομέα της ασφάλειας και του ελέγχου των απατών.

Επιπλέον, προκειμένου να αντιμετωπιστούν ενδεχόμενα προβλήματα που σχετίζονται με τη χρήση των ραδιοδιαβιβάσεων το GSM έχει σχεδιαστεί τεχνικά λαμβάνοντας υπόψη τις αδυναμίες που κατά το παρελθόν είχαν παρουσιάσει αναλογικά κυψελοειδή συστήματα (για παράδειγμα ο κλονισμός αποτελεί χαρακτηριστικό πρόβλημα των παλαιοτέρων αυτών συστημάτων). Τα αντίμετρα που αποσκοπούν στο να μην τίθενται σε κίνδυνο οι παρεχόμενες υπηρεσίες περιλαμβάνουν υψηλού επιπέδου κρυπτογράφηση στη ραδιοφωνική δίαυλο η οποία συνεπάγεται ανωνυμία και εμπιστευτικότητα ώστε να αποφεύγεται το παρακολούθησης των συνδιαλέξεων, αυστηρή διαδικασία εξακρίβωσης της αυθεντικότητας ούτως ώστε να αποφευχθούν οι απάτες που σχετίζονται με τη χρέωση και μέτρα για την προστασία των επιχειρησιακών φορέων εκμετάλλευσης ώστε να μην τίθεται σε κίνδυνο η ασφάλεια τρίτων συμπτωματικά ή λόγω ανταγωνιστικών πιέσεων.

Παρά την ήδη θεσπισθείσα διαδικασία και τα μέτρα που έχουν ληφθεί είναι αδύνατον να αποκλειστεί το ενδεχόμενο απάτης. Οι φορείς εκμετάλλευσης θα πρέπει να τηρούν υποδειγματικά τις διαδικασίες ασφαλείας που έχουν θεσπισθεί, να επωμισθούν τις δαπάνες για τα ληφθέντα μέτρα και να αναλάβουν τις ευθύνες για την αποτελεσματικότητά τους.